
  [image: cover.jpg]


	[image: imagen]
    


		
			Recorda: sempre et tens a tu [image: ]

			[image: Cubierta] La Goa recorria els passadissos d’aquella gran papereria buscant tot el que hi havia a la llista de llibres i material que els havien enviat de l’institut. Mentre ho feia, notava dins la panxa aquells nervis de quan està a punt de passar una cosa que fa molt de temps que esperes. La Goa es ficava una mà a la butxaca dels texans curts, la’n treia i al cap de no res la hi tornava a ficar, senyal inequívoc que estava nerviosa. Aquell estiu havia crescut encara una mica més i el seu cos, ara ja sí, era més de noia que de nena i ja era gairebé tan alta com la seva mare. Aquell dia feia molta calor i s’havia hagut de recollir el cabell amb una goma de les grosses, perquè les petites se li trencaven totes. 

			—Falta alguna cosa, Goa? —li va dir la seva mare. 

			—Uns bolis, que ara els agafo, i el llibre d’alemany. 

			[image: Cubierta]—No el tenen, diu que tornem d’aquí a una setmana a veure si ja els ha arribat.

			Va ser dir la paraula «alemany» i sentir una fiblada al cor. Inevitablement, connectava aquella paraula amb el Klaus i, des del viatge a Mallorca, la Goa estava feta un embolic: sentia tantes coses alhora que li semblava impossible entendre-les totes. 

			Encara somiava amb el mar un parell de cops per setmana, més o menys, però ja no hi patia; ho havia normalitzat i sovint aconseguia o bé agafar la taula de surf i volar per sobre les onades, o bé pujar dalt d’alguna barca que creava dins del somni. Estava remoguda i era normal, perquè, des del primer dia al vaixell anant cap a Mallorca, havien passat moltes coses, potser masses. 

			[image: Cubierta]—Goa, que estàs nerviosa? —li va preguntar la mare quan eren a la cua de la caixa. 

			—Què? —va respondre la Goa, despistada, com si tornés d’un lloc molt llunyà. 

			—Que si estàs nerviosa per anar a l’institut el dilluns. 

			—Nervis, jo? Què dius! —va contestar ella intentant mostrar-se segura. 

			La Júlia, tot i que sabia que la seva filla mentia descaradament, va fer veure que se la creia. Sabia que en aquells moments la Goa estava tan nerviosa que, si hi insistia una mica més, es posaria a plorar allà mateix. 

			[image: Cubierta] Però la seva mare l’entenia. Envoltada de l’olor que fan les papereries a principis de curs, la Júlia també va recordar els nervis i l’emoció que ella mateixa havia sentit abans de començar les classes quan era adolescent, la incertesa de no saber amb qui et tocarà anar a classe o quins professors tindràs. Va empatitzar-hi tant que no va poder evitar acostar-s’hi i fer-li un petó a la galta, així, espontani i sense avisar, cosa que a la Goa no li va agradar gens: 

			—Mama! Què fas!?

			—Ai, un petó! T’has fet tan gran… 

			—Para, que estem a la cua i està ple de gent! Controla’t!

			A la Júlia, aquest últim «Controla’t!» la va fer riure. 

			[image: Cubierta]La Goa se la va mirar amb cara de qui, en aquell moment, està passant molta, moltíssima, vergonya aliena, i va fixar la vista al terra intentant passar desapercebuda, per més que sabia que, amb el riure estrident de la seva mare, era impossible. 

			[image: Cubierta] Des d’aquell petó a la coberta del vaixell cap a Mallorca, la Goa havia anat canviant la impressió que tenia del Klaus. Era tan divertit i se sentia tan còmoda amb ell que, de mica en mica i sense adonar-se’n, el Klaus va passar de ser un amic de la infantesa a la persona de qui s’havia enamorat. Sí, ENAMORAT. Per primera vegada i sense ni gairebé veure-ho a venir, la Goa es va penjar d’aquell noi un any més gran que ella amb qui estava passant les millors vacances de la seva vida.

			[image: Cubierta] Però no en va ser plenament conscient fins l’endemà de tornar de Mallorca, quan el seu pare la va anar a buscar per marxar, aquest cop, cap a un càmping de la Vall d’Aran on passarien uns dies amb els seus cosins. Dins del cotxe, mentre sentia parlar el seu pare i la Carla, que ja feia una panxa imponent perquè només li faltaven tres mesos per parir (la Goa encara no s’acabava de creure que tindria un germanet!), va trobar a faltar moltíssim el Klaus. No podia deixar de pensar en tots els moments que havien compartit a Mallorca: quan anaven junts a comprar el pa i les ensaïmades cada matí al forn del poble, quan jugaven a pales a la platja o a veure qui podia nedar més estona sense descansar, quan reien als vespres estalquejant excompanys del Klaus… Sentia una emoció tan immensa que no li permetia pensar en altra cosa que no fos ell i aquells dies. Però alhora, a estones, li agafava por: i si no el tornava a veure mai més? I si ella no li agradava? Tenia un embolic de sensacions: moltes ganes d’esbombar-ho al món, però també molta por de no ser corresposta o d’explicar a algú com se sentia i que es rigués d’allò que per a ella era tan especial, bonic i important. Al cotxe, de camí a la Vall d’Aran, li va caure el món a sobre quan es va adonar que passaria quinze dies a la muntanya amb uns cosins més petits que ella i, el que era pitjor, sense saber quan tornaria a veure el Klaus. 

			De sobte va sentir una gran necessitat de parlar-hi, encara que fos per Instagram. L’enyorava tant…!

			—Papa, em comparteixes dades perquè em pugui connectar amb la meva tauleta? M’avorreixo, aquí al cotxe, sense fer res.

			[image: Cubierta]—Dades? Per què?

			—Papa, t’ho acabo de dir. Per què vols que les vulgui?! Doncs per poder parlar amb els meus amics!

			—Doncs parla amb nosaltres o mira per la finestra… 

			—Albert, no siguis així, home… Deixa-n’hi una estona, almenys, que tres hores i mitja de viatge potser se li fan molt llargues parlant amb nosaltres… —La Carla va esclafir a riure mentre intentava que l’Albert afluixés una mica.

			[image: Cubierta]La Goa no entenia per què el seu pare la martiritzava cada cop que anaven en cotxe negant-se a compartir les dades d’internet. Que no entenia com d’important era per a ella parlar amb els seus amics TOTA L’ESTONA? I com n’era, d’avorrit, parlar només amb ell i la Carla? Que sí, que eren guais (com deien ells massa sovint), però, a veure… No era el mateix que parlar amb l’Anna, el Klaus, el Bru o la Nàdia. Res a veure. 

			A la Goa la indignava que el seu pare no entengués una cosa tan bàsica de l’adolescència. Sempre pensava: «Que no vas ser adolescent, tu? Que no te’n recordes?». 

			El que ella no sabia era que l’Albert sí que se’n recordava, oi tant, però que ara que era pare, el feia patir veure que cada cop parlava una mica menys amb la seva filla. Quan la veia parlant tant amb els seus amics des de la tauleta, li agafava por: «I si s’enganxa massa a les pantalles? I si parlen de temes o li ensenyen coses que no toquen per l’edat que té? I si es va allunyant cada cop més de mi i la perdo?».

			[image: Cubierta] Però al final, i gràcies a la Carla, va cedir:

			—D’acord, però només una estona, sí, Goa?

			—Síííííí… —va dir ella, mentre pensava «Sort de la Carla».

			Al cap d’un minut, ja havia enviat al Klaus una foto d’aquestes que només es poden obrir una vegada: una selfi d’ella mig tapant-se la cara. 

			I al cap de només deu segons, n’havia rebut una del Klaus fent el senyal de victòria, amb aquells ulls verd clar, els cabells esbullats i mal posats i aquell somriure tan murri que a ella li encantava.

			Com aguantaria tants dies sense estar amb ell? La Goa sentia ganes de plorar només de pensar-hi.

	El segon títol de la sèrie Em dic Goa, que ha captivat la imaginació de milers de joves lectors.

«Primer dia d'institut... Nerviosa, jo? Que dius!

	

És només que aquest any ha estat ple de canvis: tinc companys nous, la meva amiga Nadia ha anat a un altre insti, el meu germà és a punt de néixer i després està en Klaus… que no sé què passarà entre nosaltres. A més, crec que la meva mare té nòvio!

	

Les coses estan canviant massa ràpid... Que fort tot!»

	

Un inici de curs ple d’emocionar per a la Goa i els seus amics, un grup que serà clau per surfejar tot el que passa quan tens 12 anys. La Goa seguirà compartint els seus pensaments i emocions al diari que grava per a ella mateixa. Tant de bo la vida tingués un manual d’instruccions!

	

	Continua la primera sèrie juvenil de l’aclamada autora Míriam Tirado, autora d’El fil invisible, Sensibles i La font amagada.



	

	Míriam Tirado és consultora de criança conscient, escriptora i periodista especialitzada en maternitat i paternitat. Acompanya mares i pares en conferències, tallers, cursos i consultories per ajudar-los a connectar amb els seus fills i filles i així comprendre'ls millor. Ha escrit catorze llibres, tant contes infantils com llibres per a adults, entre els quals destaquen Enrabiats, Límits, la novel·la Remogudes o el best-seller El fil invisible.

